Kommissionens forordning (EF) nr. 1602/2002

af 9. september 2002

om fastsættelse af detaljerede regler for anvendelse af Rådets direktiv 1999/105/EF for så vidt angår en medlemsstats bemyndigelse til at forbyde markedsføringen af specificeret forstligt formeringsmateriale til slutbrugeren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 1999/105/EF af 22. december 1999 om markedsføring af forstligt formeringsmateriale(1), særlig artikel 17, stk. 3, og

ud fra følgende betragtninger:

(1) I overensstemmelse med artikel 17, stk. 1, i direktiv 1999/105/EF drager medlemsstaterne omsorg for, at intet formeringsmateriale, som bringes på markedet i overensstemmelse med nævnte direktivs bestemmelser, underkastes begrænsninger i markedsføringen med hensyn til egenskaber, forskrifter for undersøgelse og inspektion, samt mærkning og lukning, ud over hvad der er fastlagt i nævnte direktiv.

(2) Medlemsstaterne kan under visse forhold bemyndiges til at forbyde markedsføring til slutbrugeren af specificeret forstligt formeringsmateriale, der er uegnet til såning eller plantning på deres område.

(3) Sådanne bemyndigelser bør kun gives, når der er grund til at antage, at brugen af det forstlige formeringsmateriale som følge af dets fænotype eller genetiske egenskaber vil få skadelige følger for skovbrug, miljø, genbestand eller biodiversitet på medlemsstatens område.

(4) For at Kommissionen kan træffe beslutning under fuldt kendskab til forholdene bør ansøgningen om bemyndigelsen ledsages af relevante beviser og oplysninger om bl.a. det forstlige formeringsmateriales proveniensregion eller oprindelse og resultater af forsøg, videnskabelig forskning og skovbrugspraksis. De krævede oplysninger bør specificeres.

(5) For at bistå en medlemsstat ved udarbejdelsen af dens ansøgning bør andre medlemsstater efter anmodning fremlægge alle relevante oplysninger om proveniensregionen eller oprindelsen og de nationale lister over grundmateriale til produktion af forstligt formeringsmateriale.

(6) En kopi af ansøgningen skal samtidig sendes til den medlemsstat, hvor proveniensregion eller oprindelsesstedet ligger, for at nævnte medlemsstat kan informere Kommissionen om sin holdning.

(7) De i denne forordning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

UDSTEDT FØLGENDE FORORDNING:

Artikel 1

1. En medlemsstat, der ansøger om bemyndigelse til at forbyde markedsføring af specificeret forstligt formeringsmateriale til slutbrugeren efter artikel 17, stk. 2, i direktiv 1999/105/EF, indgiver en ansøgning til Kommissionen, hvor den erklærer, hvorfor den mener, at kriterierne i artikel 17, stk. 2, er opfyldt. Ansøgningen ledsages af alle disponible oplysninger og dokumenter til underbygning som fastsat i stk. 2 til 5.

2. Kort og nærmere oplysninger om materialets proveniensregion eller oprindelse fremlægges sammen med dokumentation, der viser forskellene i deres respektive klimatiske og økologiske data som specificeret i bilaget.

3. Resultaterne af forsøg eller videnskabelig forskning eller resultaterne fra skovbrugspraksis, der viser, hvorfor materialet er uegnet til brug på hele medlemsstatens område eller en del af dens område, hvor forbuddet foreslås anvendt stilles til rådighed. Nærmere oplysninger om forsøg såsom layout, vurderingsprocedure og dataanalyse skal fremlægges. Forsøgene skal udføres på relevante typer prøvesteder i overensstemmelse med kravene i punkt 1 i bilag V til direktiv 1999/105/EF. Der skal også fremlægges nærmere oplysninger om de personer, der udførte forsøgene, og om resultaterne er blevet gennemgået eller offentliggjort.

4. Med hensyn til resultaterne af videnskabelig forskning skal de nærmere oplysninger om forskning såsom layout, datakilder, vurderingsprocedure og dataresultater fremlægges.

5. Med hensyn til resultater fra skovbrugspraksis skal der fremlægges oplysninger og dokumentation om overlevelse og udvikling af forstligt formeringsmateriale inklusive vækst.

Artikel 2

Med hensyn til ansøgninger om forbud mod markedsføring af forstligt formeringsmateriale i kategorierne "lokalitetsbestemt" eller "udvalgt" fra godkendt grundmateriale i form af frøkilde eller bevoksning skal den medlemsstat, der ønsker at forbyde materialet, fremlægge en vurdering af dets upassende karakter ved henvisning til proveniensregionen.

Artikel 3

Med hensyn til ansøgninger om forbud mod markedsføring af formeringsmateriale i kategorierne "kvalificeret" eller "afprøvet" fra godkendt grundmateriale i form af frøplantage, familie-forældreplante, kloner og klonblandinger skal den medlemsstat, der ønsker at forbyde materialet, fremlægge en vurdering af dets upassende karakter ved henvisning til de enkelte kåringsenheder.

Udover de oplysninger, der er specificeret i artikel 10 i direktiv 1999/105/EF, skal følgende oplysninger fremlægges efter anmodning:

a) udvælgelseskriterierne for komponenterne i grundmaterialet

b) sammensætningen af grundmaterialet

c) de(t) proveniensområde(r), hvor de originale komponenter blev udvalgt.

Artikel 4

1. For at hjælpe en medlemsstat med at udarbejde en ansøgning som omhandlet i artikel 1 skal andre medlemsstater efter anmodning fra den medlemsstat, der udarbejder ansøgningen, fremlægge kort og oplysninger om de klimatiske og økologiske forhold i proveniensområdet for det forstlige formeringsmateriale, som der vil blive ansøgt om bemyndigelse til at forbyde markedsføring til slutbrugeren for.

2. Samtidig med at ansøgningen om bemyndigelse indgives til Kommissionen, sendes der en kopi af den til den medlemsstat, hvor proveniensområdet eller oprindelsesstedet for det materiale, der skal forbydes, ligger.

3. Den i stk. 2 omhandlede medlemsstat har tre måneder til at overveje ansøgningen og underrette Kommissionen om sin holdning. Når det er berettiget, kan Kommissionen efter anmodning fra nævnte medlemsstat udvide denne periode.

Artikel 5

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. september 2002.

På Kommissionens vegne

David Byrne

Medlem af Kommissionen

(1) EFT L 11 af 15.1.2000, s. 17.

BILAG

Liste over oplysninger, som en medlemsstat skal fremlægge til underbygning af en ansøgning efter artikel 17, stk. 2, i direktiv 1999/105/EF

1. Oplysninger om de arter, der vokser på dets område eller en del af dets område: naturligt hjemmehørende arter eller indførte arter.

2. Kort og henvisninger til proveniensregionen eller kåringsenheden for det forstlige formeringsmateriale, som ansøgningen indgives for.

3. Angivelse af det område eller den del af området, som ansøgningen om forbud mod markedsføring af materialet til slutbrugeren med henblik på såning eller plantning indgives for.

4. Klimatiske data om proveniensregionen eller kåringsenheden som specificeret i punkt 2 og om området eller delen af området som specificeret i punkt 3:

a) samlet årlig nedbør (mm)

b) nedbør (mm) i vækstsæsonen inklusive de måneder, hvor nedbøren falder

c) temperatur:

- årligt gennemsnit °C

- gennemsnit for den koldeste måned °C

- gennemsnit for den varmeste måned °C

d) vækstsæsonens længde (dage over 5 °C eller lignende passende mål).

5. Økologiske data om proveniensregionen eller kåringsenheden som specificeret i punkt 2 og området eller delen af området som specificeret i punkt 3:

a) højdeinterval

b) større geologisk(e) formation(er)

c) vigtigste jordbundstype(r).